Κανονισμός (ΕΚ) αριθ. 1410/2002 της Επιτροπής

της 1ης Αυγούστου 2002

περί ενισχύσεως για τη μεταποίηση του ζαχαροκάλαμου σε σιρόπι ζάχαρης ή σε γεωργικό ρούμι στη νήσο Μαδέρα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1453/2001 του Συμβουλίου, της 28ης Ιουνίου 2001, περί ειδικών μέτρων, όσον αφορά ορισμένα γεωργικά προϊόντα, υπέρ των Αζορών και της Μαδέρας και για την κατάργηση του κανονισμού (ΕΟΚ) αριθ. 1600/92 (Poseima)(1), και ιδίως το άρθρο 19,

Εκτιμώντας τα ακόλουθα:

(1) Το άρθρο 18 του κανονισμού (ΕΚ) αριθ. 1453/2001 προβλέπει τη χορήγηση κοινοτικής ενίσχυσης για την άμεση μεταποίηση του ζαχαροκάλαμου σε σιρόπι ζάχαρης ή σε γεωργικό ρούμι, όπως ορίζεται στο άρθρο 1 παράγραφος 4 στοιχείο α) σημείο 2 του κανονισμού (ΕΟΚ) αριθ. 1576/89 του Συμβουλίου, της 29ης Μαΐου 1989, για τη θέσπιση των γενικών κανόνων σχετικά με τον ορισμό, το χαρακτηρισμό και την παρουσίαση των αλκοολούχων ποτών(2), όπως τροποποιήθηκε τελευταία με τον κανονισμό (ΕΚ) αριθ. 3378/94 του Ευρωπαϊκού Κοινοβουλίου και του Συμβουλίου(3).

(2) Οι εν λόγω ενισχύσεις καταβάλλονται υπό την προϋπόθεση ότι έχει πληρωθεί στον παραγωγό ζαχαροκάλαμου ελάχιστη τιμή και εντός του ορίου ανώτατης ετήσιας ποσότητας 2500 εκατολίτρων που αφορά γεωργικό ρούμι 71,8 ° όσον δε αφορά το σιρόπι ζάχαρης, εντός του ορίου ανώτατης ετήσιας ποσότητας 250 τόνων. Καθορίστηκαν κατά τρόπον ώστε η σχέση μεταξύ των δύο ποσών ενίσχυσης να λαμβάνει υπόψη τις ποσότητες πρώτης ύλης που χρησιμοποιήθηκαν. Για λόγους σαφήνειας, πρέπει να εκφραστούν τα ποσά σε αξία καθαρής αλκοόλης όσον αφορά το ρούμι.

(3) Πρέπει να καθοριστεί η ελάχιστη τιμή του ζαχαροκάλαμου από το οποίο θα παρασκευασθεί σιρόπι ή ρούμι που λαμβάνει υπόψη της τις διαβουλεύσεις που έγιναν από την κυβέρνηση της αυτόνομης περιοχής της Μαδέρας με τους παραγωγούς ζαχαροκάλαμου και τους βιομηχάνους μεταποίησής του σε σιρόπι και σε ρούμι.

(4) Για την άνετη εφαρμογή των ετησίων ορίων μεταποίησης πρέπει να εφαρμοσθεί ο κανονισμός αυτός από την αρχή του ημερολογιακού έτους 2002.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι ενισχύσεις για την άμεση μεταποίηση του ζαχαροκάλαμου σε σιρόπι ζάχαρης ή σε γεωργικό ρούμι που προβλέπονται από το άρθρο 18 του κανονισμού (ΕΚ) αριθ. 1453/2001 καταβάλλονται, με τους όρους του παρόντος κανονισμού κατά περίπτωση, σε κάθε παραγωγό σιροπιού ζάχαρης ή σε κάθε οινοπνευματοποιό του οποίου οι εγκαταστάσεις βρίσκονται στο έδαφος της Μαδέρας και ο οποίος μεταποιεί άμεσα το ζαχαροκάλαμο που συγκομίζεται στη Μαδέρα.

2. Οι ενισχύσεις καταβάλλονται κάθε έτος για τις ποσότητες ζαχαροκάλαμου που μεταποιούνται απευθείας σε σιρόπι ζάχαρης ή σε γεωργικό ρούμι για τις οποίες ο παραγωγός σιροπιού ζάχαρης ή ο οινοπνευματοποιός προσκομίζει απόδειξη ότι κατέβαλε στους παραγωγούς ζαχαροκάλαμου τουλάχιστον την ελάχιστη τιμή που αναφέρεται στο άρθρο 2.

3. Το ποσό της ενίσχυσης στη μεταποίηση:

α) σε σιρόπι ζάχαρης καθορίζεται σε 53 ευρώ ανά 100 χιλιόγραμμα ζάχαρης εκφραζόμενα σε λευκή ζάχαρη,

β) σε γεωργικό ρούμι καθορίζεται σε 90 ευρώ ανά εκατόλιτρο καθαρής αλκοόλης.

Άρθρο 2

1. Η ελάχιστη τιμή που αναφέρεται στο άρθρο 18 παράγραφος 1 δεύτερο εδάφιο του κανονισμού (ΕΚ) αριθ. 1453/2001 καθορίζεται σε 78,9 ευρώ ανά τόνο ζαχαροκάλαμου για ζάχαρη υγιή, ανόθευτη και σύμφωνη με τα συναλλακτικά ήθη, με κοινώς αποδεκτή περιεκτικότητα σε ζάχαρο, που παραδίδεται χύμα στη βιομηχανία.

2. Η κοινώς αποδεκτή περιεκτικότητα σε ζάχαρο καθώς και η κλίμακα επιδοτήσεων και μειώσεων που εφαρμόζεται στην ελάχιστη τιμή, όταν η περιεκτικότητα του παραδιδόμενου ζαχαροκάλαμου σε ζάχαρο είναι διαφορετική από την κοινώς αποδεκτή περιεκτικότητα σε ζάχαρο, θεσπίζονται από την αρμόδια αρχή κατόπιν πρότασης μιας μεικτής επιτροπής που αποτελείται από οινοπνευματοποιούς ή παραγωγούς σιροπιού, αφενός, και παραγωγούς ζαχαροκάλαμου, αφετέρου.

Άρθρο 3

1. Η πληρωμή της ελάχιστης τιμής προς τους παραγωγούς ζαχαροκάλαμου αποδεικνύεται από βεβαίωση που συντάσσεται σε χαρτί της επιλογής του παραγωγού σιροπιού ή του οινοπνευματοποιού. Στη βεβαίωση αυτή αναφέρονται:

α) το ονοματεπώνυμο του παραγωγού σιροπιού ή του οινοπνευματοποιού·

β) το ονοματεπώνυμο του παραγωγού ζαχαροκάλαμου·

γ) οι συνολικές ποσότητες ζαχαροκάλαμου στις οποίες πληρώθηκε η ελάχιστη τιμή που καθορίστηκε για το εν λόγω ημερολογιακό έτος και οι οποίες παραδόθηκαν στο εργοστάσιο παραγωγής σιροπιού ή στο οινοπνευματοποιείο από τον εν λόγω παραγωγό ζαχαροκάλαμου κατά το ίδιο ημερολογιακό έτος·

δ) η ποιότητα του προϊόντος για το οποίο πληρώθηκε η ελάχιστη τιμή.

2. Η βεβαίωση υπογράφεται από τον παραγωγό ζαχαροκάλαμου και τον παραγωγό σιροπιού ή τον οινοπνευματοποιό.

3. Το πρωτότυπο της βεβαίωσης φυλάσσεται από τον παραγωγό ή τον οινοπνευματοποιό. Αντίγραφό του αποστέλλεται στον παραγωγό ζαχαροκάλαμου.

Άρθρο 4

1. Όταν το σύνολο των ποσοτήτων για τις οποίες ζητείται ενίσχυση υπερβαίνει για ένα ημερολογιακό έτος, ανάλογα με την περίπτωση, τις ετήσιες ποσότητες που αναφέρονται στο άρθρο 18 παράγραφος 2 του κανονισμού (ΕΚ) αριθ. 1453/2001, εφαρμόζεται ενιαίο ποσοστό μείωσης για κάθε αίτηση που αφορά το εν λόγω προϊόν.

2. Οι αιτήσεις ενίσχυσης υποβάλλονται στις αρμόδιες υπηρεσίες που ορίζει η Πορτογαλία.

Άρθρο 5

1. Οι εθνικές αρχές λαμβάνουν όλα τα απαραίτητα μέτρα προκειμένου να διασφαλίσουν την τήρηση των προϋποθέσεων στις οποίες υπόκειται η χορήγηση των ενισχύσεων που προβλέπονται στον παρόντα κανονισμό.

2. Οι έλεγχοι πραγματοποιούνται με τη διενέργεια διοικητικών και επιτόπιων ελέγχων. Ο διοικητικός έλεγχος είναι εξαντλητικός και περιλαμβάνει, εφόσον κρίνεται απαραίτητο, διασταυρωτικές επαληθεύσεις με τα δεδομένα του ολοκληρωμένου συστήματος διαχείρισης και ελέγχου σύμφωνα με τον κανονισμό (ΕΟΚ) αριθ. 3508/92 του Συμβουλίου(4), όπως τροποποιήθηκε τελευταία από τον κανονισμό (ΕΚ) αριθ. 495/2001 της Επιτροπής(5). Έχει ως αντικείμενο επίσης τις ποσότητες ζαχαροκάλαμου που έχουν παραδοθεί και την τήρηση της ελάχιστης τιμής που προβλέπεται στο άρθρο 2.

Βάσει ανάλυσης κινδύνων, οι εθνικές αρχές διενεργούν επιτόπιους ελέγχους σε κάθε παραγωγό σιροπιού και σε κάθε οινοπνευματοποιό με δειγματοληψία· οι έλεγχοι αυτοί αφορούν τουλάχιστον 10 % των ποσοτήτων που έχουν παραδοθεί από τους παραγωγούς ζαχαροκάλαμου.

Άρθρο 6

Η Πορτογαλία ανακοινώνει στην Επιτροπή:

α) εντός τριών μηνών από την έναρξη ισχύος του παρόντος κανονισμού, τα συμπληρωματικά μέτρα που έχουν θεσπιστεί δυνάμει του άρθρου 5·

β) εντός σαρανταπέντε εργάσιμων ημερών από το τέλος κάθε ημερολογιακού έτους:

- τις συνολικές ποσότητες σιροπιού ζάχαρης και γεωργικού ρουμιού για τις οποίες ζητήθηκε ενίσχυση, εκφρασμένες, ανάλογα με την περίπτωση, σε λευκή ζάχαρη ή σε εκατόλιτρα καθαρής αλκοόλης,

- τα εργοστάσια ή τα οινοπνευματοποιεία που έλαβαν ενισχύσεις,

- το ποσό των ενισχύσεων και τις ποσότητες σιροπιού ζάχαρης ή γεωργικού ρουμιού που παρήγαγε κάθε εργοστάσιο και οινοπνευματοποιείο.

Άρθρο 7

Ο κανονισμός (ΕΟΚ) αριθ. 2627/93(6) καταργείται.

Άρθρο 8

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Αυγούστου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 21.7.2001, σ. 26.

(2) ΕΕ L 160 της 12.6.1989, σ. 1.

(3) ΕΕ L 366 της 31.12.1994, σ. 1.

(4) ΕΕ L 355 της 5.12.1992, σ. 1.

(5) ΕΕ L 72 της 14.3.2001, σ. 6.

(6) ΕΕ L 240 της 25.9.1993, σ. 19.